سراج الحق:

دین ومذہب اور اخلاقی قدروں کے خلاف سوشل میڈیا پر مواد کو روکنے کی ضرورت ہے

میاں چنوں میں میڈیا سے گفتگو کرتے ہوئے جماعت اسلامی کے امیر کا کہنا تھا کہ موجودہ انتخابی نظام کو پیسے کا کھیل بنا دیا گیا ہے۔ شریف، دیانتدار اور باصلاحیت لوگوں کے راستے بند کر دیئے گئے ہیں۔

خبر کا کوڈ: ۴۲۶۹۱۷

تاریخ: ۱۶ خرداد ۲۰۱۷ - ۱۹:۱۴

رسا نیوز ایجنسی کی رپورٹ کے مطابق،  امیرجماعت اسلامی سینیٹرسراج الحق نے کہا ہے کہ پوری قوم پانامالیکس کے فیصلے کی منتظر ہے اور مجھے امید ہے کہ یہ فیصلہ ملک میں کرپشن کے خاتمے کا ذریعہ بنے گا۔

ان خیالات کا اظہار انہوں نے میاں چنوں میں امیر جماعت اسلامی پنجاب میاں مقصود احمدکے ہمراہ میڈیا سے گفتگو کرتے ہوئے کیا۔ انہوں نے کہا کہ قومی دولت اور ملکی اثاثوں کی حفاظت کے لیے ہر قسم کے اقدامات کیے جانے چاہئیں اور 20 کروڑ عوام کو بچانے کے لیے پانچ چھ ہزار کرپٹ لوگوں کو جیلوں میں ڈالنا بھی پڑے تو یہ کوئی نقصان کی بات نہیں ہے، بلکہ ملک وقوم کے لیے زندگی کا باعث بنے گی۔

انہوں نے کہا کہ سوشل میڈیا کو بند کرنے کی ضرورت نہیں ہے اور نہ ہی پرنٹ میڈیا پر پابندی لگانے کا راستہ اختیار کیا جانا چاہئے بلکہ ان سب معاملات کو ملکی قانون کا پابند ہونا چاہئے۔ ہمارے دین ومذہب اور اخلاقی قدروں کے خلاف سوشل میڈیا پر مواد کو روکنے کی ضرورت ہے۔

انہوں نے کہا کہ ملک میں عام انتخابات اپنے وقت پر ہونے چاہئیں لیکن انتخابات سے پہلے انتخابی نظام کی اصلاح بہت ضروری ہے۔ موجودہ انتخابی نظام کو پیسے کا کھیل بنا دیا گیا ہے۔

شریف، دیانتدار اور باصلاحیت لوگوں کے راستے بند کر دیئے گئے ہیں۔

اگر ان اصلاحات کے بغیر الیکشن کروایا جاتا ہے تو ماضی کی طرح ہونے والے انتخابات والا معاملہ ہوگا اور آئندہ الیکشن میں بھی ہمارے عوامی مسائل حل نہیں ہو سکیں گے۔

اب تک وطن عزیز میں مسلسل ایسا ہی ہوتا چلا جا رہا ہے۔ مرض بڑھتا گیا جوں جوں دعا کی کے مصداق والا معاملہ بن چکا ہے۔ /۹۸۹/ ف۹۴۰